Diari Oficial de la Generalitat Valenciana


Sumari del DOGV 9139, del 30-07-2021 (2021/8307)

ORDRE 9/2021, de la Conselleria d'Hisenda i Model Econòmic, per la qual es dicten les normes per a l'elaboració del pressupost de la Generalitat per a l'exercici 2022.
-----------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2021/07/28/9/dof/vci/html**

### Dades del document

Número de DOGV
:   9139

Data del DOGV
:   30-07-2021

Secció del DOGV
:   I. DISPOSICIONS GENERALS

Número del document
:   2021/8307


Data del document
:   28-07-2021

Organisme emissor
:   Conselleria d'Hisenda i Model Econòmic

Tipus de document
:   Ordre

Descriptors 

:   * Conselleria d'Hisenda i Model Econòmic
    * legislació
    * hisenda pública
    * pressupost
    * hisenda regional

ORDRE 9/2021, de la Conselleria d'Hisenda i Model Econòmic, per la qual es dicten les normes per a l'elaboració del pressupost de la Generalitat per a l'exercici 2022. [2021/8307]  
PREÀMBUL  
  
La Llei 5/1983, de 30 de desembre, del Consell, estableix en el seu article 28.c) i e), que correspon als consellers i conselleres, com a membres del Consell i caps de Departament, preparar i presentar al Consell els avantprojectes de lleis de les matèries pròpies del seu departament, així com exercir la potestat reglamentària en les matèries pròpies de la seua conselleria, en forma d'ordres de la conselleria.  
El Decret 105/2019, de 5 de juliol, del president de la Generalitat, pel qual s'estableix l'estructura orgànica bàsica de la Presidència i de les conselleries de la Generalitat, en el seu article 55 i següents, assigna a la Conselleria d'Hisenda i Model Econòmic les competències en matèria d'hisenda.  
L'article 30 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, estableix que els pressupostos de la Generalitat constitueixen l'expressió xifrada, conjunta i sistemàtica dels drets i obligacions a liquidar durant l'exercici per cadascun dels subjectes que formen part del sector públic de la Generalitat, i s'adequaran als principis que regeixen la programació pressupostària, als escenaris pressupostaris plurianuals i a la consecució dels objectius dels programes de despesa.  
  
Així mateix, l'article 33 de la citada llei, regula el procediment d'elaboració pressupostària que ha de seguir la conselleria amb competències en matèria d'hisenda per a la preparació de l'avantprojecte del pressupost.  
D'altra banda, ha de tindre's en compte la Llei orgànica 2/2012, de 27 d'abril, d'estabilitat pressupostària i sostenibilitat financera, que desenvolupa l'article 135 de la Constitució espanyola, encara que ha de considerar-se que l'activació de la clàusula de salvaguarda al març 2020, continuarà aplicant-se en 2022, segons decisió de la Comissió Europea comunicada el passat 2 de juny de 2021.  
La present ordre s'adequa als principis de bona regulació referits en l'article 129 de la Llei 39/2015, d'1 d'octubre, del procediment administratiu comú de les administracions públiques. D'acord amb l'article 36 de la Llei 1/2015, de 6 de febrer, aquesta és l'instrument a través del qual la conselleria competent en matèria d'hisenda ha de determinar l'estructura del pressupost d'ingressos i despeses, per la qual cosa, sent l'instrument legalment determinat per a això, s'acompleixen els principis de necessitat i eficàcia.  
Al seu torn, en regular l'estructura del pressupost i establir determinades normes internes sobre l'elaboració d'aquest, es dota als subjectes responsables de les diferents conselleries de la informació necessària per a assegurar el correcte compliment dels tràmits i actuacions a seguir en el marc del procediment d'elaboració del pressupost, la qual cosa dota de seguretat jurídica al procés.  
Sent aquests tràmits proporcionats a la finalitat perseguida, es dona satisfacció als principis d'eficiència i proporcionalitat.  
Aquesta ordre fa publicitat i dota de transparència un procés tan rellevant com és el de l'elaboració dels pressupostos de la Comunitat Valenciana. En aquest marc, i d'acord amb el que es preveu en l'article 9.1 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, es donarà publicitat, a través de la pàgina Web de la Generalitat, tant del projecte de pressupost una vegada aprovat pel Consell, com del pressupost definitiu aprovat per les Corts.  
I per primera vegada, en compliment de la Resolució de 25 de setembre de 2020, de les Corts, en la qual es va instar el Consell a posar en marxa i coordinar de manera transversal els primers pressupostos participatius autonòmics, i de l'Acord de 9 d'abril de 2021, del Consell, s'inicia el projecte pilot d'elaboració participativa del pressupost de la Generalitat per a l'exercici 2022.  
Si les polítiques pressupostàries de l'exercici 2021 es van dirigir a pal·liar els efectes negatius de la crisi sanitària, social i econòmica, i per tant al reforç dels serveis públics essencials, conjuntament amb el desenvolupament de polítiques dirigides a la recuperació econòmica, implementant, entre altres, les ajudes als sectors productius més afectats per la crisi; les polítiques pressupostàries de 2022 han de dirigir-se no sols a continuar amb l'enfortiment dels serveis públics, sinó principalment a donar suport a la recuperació econòmica i social, aprofitant l'oportunitat del finançament europeu, derivada dels instruments comunitaris de finançament Next Generation EU.  
Els principals eixos d'aquestes polítiques: la transició ecològica, la transformació digital, la cohesió social i territorial, i la igualtat de gènere, marcaran a mitjà i llarg termini, a través d'importants reformes i inversions, la senda del futur desenvolupament econòmic, després de la recent aprovació per la Comissió Europea del Pla de Recuperació, Transformació i Resiliència d'Espanya.  
En la nostra Comunitat, aquest finançament permetrà poder continuar en el desenvolupament i compliment de les mesures i objectius que es van establir conjuntament en el marc de la Mesa General de Diàleg Social, després de la signatura de l'Acord per a la recuperació econòmica i social de la Comunitat, «Alcem-nos», i en el desenvolupament de les polítiques pròpies contemplades en l'acord de legislatura del Botànic 2, respecte al canvi del model productiu, la creació d'ocupació, la prestació de les polítiques educatives, sanitàries i socials, a més de la lluita conta l'exclusió social i la potenciació de polítiques d'integració i igualtat.  
No obstant això, el període d'elaboració del pressupost de la Generalitat arranca, una vegada més, sense que haja tingut lloc la revisió del sistema de finançament de les comunitats autònomes, aprovat en 2009 i caducat en 2014. Aquest model, amb dotze anys de vigència, que no garanteix el principi constitucional de suficiència financera per a la Comunitat Valenciana, i el context previst per a 2022, d'una major necessitat de recursos per a impulsar la recuperació econòmica i social, perjudicarà novament la nostra Comunitat, sense que l'aportació extraordinària de fons destinats a pal·liar els efectes de la crisi motivada per la Covid-19, haja resolt de manera permanent els problemes d'inequitat i infrafinançament que pateix la Comunitat, i que han d'abordar-se amb urgència a través d'un nou model de finançament autonòmic.  
  
L'ordre recull la incorporació de la perspectiva de gènere en els pressupostos amb un procés de millora de coordinació i procediment respecte a exercicis anteriors, en l'elaboració de l'informe d'impacte de gènere en els pressupostos de la Generalitat. La integració de la perspectiva de gènere en els pressupostos, suposa avaluar els programes i processos pressupostaris tenint en compte les igualtats entre els sexes i reassignar els recursos d'una manera més equilibrada si fos necessari. El pressupost es converteix així, en un instrument fonamental per a aplicar la transversalitat de gènere al conjunt de polítiques públiques desenvolupades per la Generalitat.  
Alhora, com a projecte normatiu, el projecte de llei de pressupostos per a 2022 recollirà un informe d'impacte en la infància i adolescència, en compliment del mandat de la Llei 26/2018, de 21 de desembre, de la Generalitat, de drets i garanties de la infància i l'adolescència.  
  
En l'elaboració del pressupost de 2022, la despesa haurà de prioritzar-se d'acord amb els objectius perseguits, sent necessària una revisió de totes les partides, evitant creixements inercials no justificats, a fi d'orientar els recursos disponibles cap al procés de recuperació econòmica i social.  
En aquest marc, el Consell d'acord amb les previsions d'ingressos que es determinen establirà el marc de les disponibilitats pressupostàries resultants del sostre de despesa, i determinarà les prioritats i, en conseqüència, el límit de despesa no financera coherent amb les previsions fiscals i els objectius assenyalats per a les comunitats autònomes, d'acord amb el que es preveu en la Llei orgànica 2/2012, de 27 d'abril.  
  
Finalment, l'ordre incideix, igual que en exercicis anteriors, en la necessitat de la territorialització dels projectes d'inversió, la seua localització territorial en l'àmbit municipal i excepcionalment en l'àmbit comarcal i/o provincial, quan l'àmbit de la inversió ho requerisca; de manera tal que únicament seran considerats en el procés d'elaboració les inversions que estiguen degudament territorialitzades.  
En conseqüència, fent ús de les facultats que em confereix l'article 28 de la Llei 5/1983, de 30 de desembre, del Consell, i les establides en la Llei 1/2015, de 6 de febrer, d'hisenda pública, del sector públic instrumental i de subvencions:  
  
  
DISPOSE  
  
Article 1. Criteris generals  
1.1. El pressupost de la Generalitat per a 2022 ha d'acomplir els objectius que s'establisquen per a les comunitats, en aplicació de la Llei orgànica 2/2012 d'estabilitat pressupostària i sostenibilitat financera, fent-ho compatible amb la plena garantia dels drets reconeguts a la ciutadania en la Constitució i en la resta de l'ordenament jurídic que deriven de serveis públics que són competència de la Generalitat. Tot això, sense perjudici que per a 2022, continue la suspensió de les regles fiscals.  
1.2. Les conselleries i el sector públic instrumental de la Generalitat han de revisar i ajustar els objectius que han d'aconseguir d'acord amb el marc pressupostari 2022, els recursos disponibles, i la nova situació derivada de la crisi de la Covid-19 que requerirà enfortir els serveis públics essencials i orientar les polítiques de despesa cap al procés de recuperació econòmica i social, amb la finalitat de millorar l'eficàcia i l'eficiència de la despesa pública.  
  
Article 2. Àmbit d'aplicació i unitat de pressupost  
2.1. Els pressupostos de la Generalitat comprendran:  
a) Els pressupostos del sector públic administratiu, d'acord amb l'estructura definida en l'article 3.1 de la Llei 1/2015.  
b) Els pressupostos del sector públic empresarial i fundacional, d'acord amb l'estructura definida en l'article 3.2 de la Llei 1/2015.  
c) Els pressupostos dels fons a què es refereix l'article 2.4 de la Llei 1/2015.  
2.2. Unitat de pressupost.  
El pressupost s'elaborarà tenint com a unitat de compte l'euro.  
  
Article 3. Comissions i altres òrgans participants en el procés d'elaboració del pressupost de la Generalitat i tramitació de l'avantprojecte  
3.1. Són comissions participants en el procés d'elaboració del pressupost de la Generalitat per a l'any 2022:  
3.1.1. La Comissió Delegada del Consell d'Hisenda i Assumptes Econòmics, en els termes previstos en el Decret 167/2015, de 2 d'octubre.  
3.1.2. La Comissió de l'informe d'impacte de gènere en els pressupostos de la Generalitat, creada en virtut del Decret 154/2014, de 26 de setembre, del Consell.  
3.1.3. La Comissió per a l'organització del projecte pilot d'elaboració participativa dels pressupostos de la Generalitat, creada mitjançant l'Acord del Consell de 9 d'abril de 2021.  
3.2. Òrgans participants en el procés d'elaboració del pressupost de la Generalitat per a l'any 2022:  
3.2.1. La Secretaria Autonòmica d'Hisenda que, en el marc de les competències que té assignades en matèria de pressupostos, articula la seua participació en el procés a través dels següents òrgans:  
a) La Direcció General de Tributs i Joc, en col·laboració amb la Direcció General de l'Agència Tributària Valenciana, elaborarà la informació necessària que permeta quantificar els capítols I, II, III i V del pressupost d'ingressos i els beneficis fiscals.  
b) La Direcció General de Pressupostos que té assignades les funcions de desenvolupament i coordinació de totes les actuacions dirigides a l'elaboració del pressupost, d'acord amb el procediment previst en l'article 33 de la Llei 1/2015, els escenaris pressupostaris plurianuals i els objectius d'estabilitat, deute públic i límit de despesa no financera per a l'exercici 2022.  
En particular, li competeix:  
- L'elaboració dels escenaris pressupostaris plurianuals d'acord amb el que es disposa en l'article 27 de la Llei 1/2015, ajustat a l'objectiu d'estabilitat fixat per a la Comunitat per als tres exercicis.  
- La proposta de límit de despesa no financera, d'acord amb el que es disposa en l'article 33.1 de la Llei 1/2015.  
- L'elaboració de l'avantprojecte dels estats d'ingressos i despeses de la Llei de pressupostos.  
- L'elaboració de l'avantprojecte d'articulat de la llei.  
- L'elaboració de l'informe d'impacte de gènere del projecte de Llei de pressupostos de la Generalitat per a l'exercici 2022, en els termes que determine la Comissió d'impacte de gènere.  
- L'elaboració de l'Informe de seguiment d'execució d'objectius de l'exercici 2020.  
- La coordinació de l'elaboració de l'Informe d'impacte en la Infància i l'Adolescència, del projecte de Llei de pressupostos de la Generalitat per a l'exercici 2022, d'acord amb l'article 6 de la Llei 26/2018, de 21 de desembre, de drets i garanties de la infància i l'adolescència.  
  
3.2.2. La Secretaria Autonòmica de Model Econòmic i Finançament, a través dels òrgans següents:  
a) La Direcció General del Sector Públic i Patrimoni en l'àmbit de les seues competències.  
b) La Direcció General de Fons Europeus, informarà dels Fons Estructurals de l'anualitat corresponent als Programes Operatius FEDER, FSE i qualsevol altra forma d'intervenció comunitària finançada amb Fons Estructurals, excloent els fons de tipus sectorial la competència del qual no corresponga a aquesta conselleria. Així mateix, informarà dels fons corresponents a l'anualitat 2022 del programa REACT-EU.  
Aquests informes es remetran a la Direcció General de Pressupostos abans del 30 de setembre de 2021, desglossant a nivell tant d'assumpte d'ingrés com de capítol, línia de subvenció o projecte de despesa, l'import corresponent a l'ingrés i a la despesa elegible.  
c) Així mateix, competeix a la Direcció General de Model Econòmic, Finançament Autonòmic i Política Financera la determinació dels Fons de Compensació Interterritorial.  
3.2.3. La Secretaria Autonòmica de Justícia i Administració Pública, a través de la Direcció General de Funció Pública, informarà la Direcció General de Pressupostos sobre els canvis d'adscripció orgànica i funcional que hagen de ser tinguts en compte en la confecció del capítol I del pressupost de despeses per a l'exercici 2022.  
3.2.4. La Secretaria Autonòmica d'Economia Sostenible, Sectors Productius, Comerç i Consum, a través de la Direcció General d'Economia Sostenible, elaborarà l'informe i previsió de conjuntura econòmica que s'integra en l'informe econòmic financer. Aquest informe haurà de ser remés a la Direcció General de Pressupostos abans del 24 de setembre de 2021.  
3.2.5. La Secretaria Autonòmica de Participació i Transparència, que elaborarà l'informe relatiu a les propostes ciutadanes derivades del procés de participació, que hauran d'incorporar-se al pressupost de 2022, d'acord amb la disponibilitat pressupostària destinada a la decisió ciutadana. Aquest informe contindrà un detall complet de les propostes per a possibilitar la seua correcta incorporació al pressupost. Haurà de ser remés a la Direcció General de Pressupostos abans del 10 d'octubre de 2021.  
3.2.6 Els diferents òrgans competents de la Generalitat i de les conselleries elaboraran les propostes ajustades a les lleis que siguen aplicable, als acords i directrius aprovats pel Consell i a les normes i criteris que s'assenyalen en aquesta disposició. Les citades propostes contindran:  
- Propostes de l'articulat de l'avantprojecte de Llei de pressupostos.  
- Modificacions de l'estructura orgànica i funcional, línies de subvenció, projectes d'inversió i financers.  
- Escenari pluriennal 2022-2024 dels compromisos de despesa continguts en cada programa pressupostari.  
- Avantprojecte de l'estat de despeses del seu pressupost.  
- Detall d'objectius bàsics i de les accions o línies d'actuació que asseguren la seua realització durant el corresponent exercici, així com si és el cas els indicadors que els sustenten; inclosos aquells relacionats amb l'impacte de gènere de les polítiques públiques de la Generalitat i del seu sector públic.  
- Priorització dels crèdits inclosos en l'avantprojecte de pressupostos per a l'exercici 2022.  
- Previsió de l'impacte en la despesa corrent anual dels projectes d'inversió nous, a partir del moment que entren en funcionament. A l'efecte la previsió inclourà detall de l'increment de despesa corrent que determinarà la posada en marxa de la inversió nova; previsió que inclourà tres exercicis. En tot cas, la despesa corrent prevista per al 2022 s'entendrà inclosa en l'avantprojecte de pressupost.  
- Les previsions dels ingressos afectes als programes per ells desenvolupats.  
- Els avantprojectes dels estats de recursos i dotacions dels organismes autònoms adscrits a les conselleries, formant un sol pressupost per a cada entitat que comprendrà totes les actuacions, operacions i serveis que hagen de realitzar-se en virtut de les funcions que tinguen assignades, en coherència amb les transferències reflectides en els estats de despeses de les conselleries i els estats d'ingressos dels organismes autònoms. En el cas de les despeses afectes a finançament comunitari, s'entendrà com a ingressos previstos els que es deriven de les propostes formalment presentades, sense perjudici de l'informe de la Direcció General de Fons Europeus a què es refereix l'apartat 3.2.2 anterior.  
  
3.2.7. La resta del sector públic instrumental elaborarà els seus estats de recursos i dotacions, així com els pressupostos d'explotació i de capital, ajustats al que es disposa en les normes que les regulen. En el cas de les despeses afectes a finançament comunitari, s'entendrà com a ingressos previstos els que es deriven de les propostes formalment presentades, sense perjudici de l'informe de la Direcció General de Fons Europeus a què es refereix l'apartat 3.2.2 anterior. Hauran de realitzar també la previsió de l'impacte en la despesa corrent anual dels projectes d'inversió nous, a partir del moment que entren en funcionament. La despesa corrent prevista per al 2022 haurà de contemplar-se en l'avantprojecte de pressupost.  
Així mateix, haurà d'acompanyar com a annex una memòria explicativa del pressupost de l'entitat que inclourà les seues previsions plurianuals per al període 2023-2025. La remissió dels avantprojectes corresponents s'efectuarà a través de les Sotssecretaries de les conselleries a les quals estiguen adscrits. Tot això, sense perjudici de les funcions de coordinació assignades a la Direcció General del Sector Públic i Patrimoni d'aquesta conselleria, i si és el cas, de les instruccions dictades per aquesta.  
  
Article 4. Procés d'elaboració  
4.1. D'acord amb l'article 33.1 de la Llei 1/2015, el Consell acordarà el límit màxim de despesa no financera dels pressupostos de la Generalitat per a 2022, coherent amb les previsions fiscals i els objectius assenyalats per a les comunitats autònomes.  
4.2. L'enregistrament en el programa NEPAL de la proposta d'avantprojecte de pressupost es realitzarà en una sola fase, atesos els següents criteris a l'efecte de la determinació de nivells i prioritats de despeses:  
Nivell 1: inclourà les despeses fixes o d'estructura per a cadascun dels programes pressupostaris sobre la base dels objectius perseguits, entenent com a despesa fixa tota aquella que es considera imprescindible per a l'adequada prestació dels serveis bàsics associats a les competències i objectius assignats, descomptant les despeses associades a mesures úniques i puntuals de 2021 i que, en tot cas, haurà d'incloure de forma justificada els compromisos adquirits afectats a l'exercici 2022.  
  
Nivell 2: inclourà un detall justificat d'aquelles despeses necessàries per a l'execució de mesures específiques destinades a la recuperació que es finançaran amb els fons del Mecanisme de Recuperació i Resiliència (MRR), i que es pressupostaran d'acord amb la normativa vigent per a la gestió d'aquests fons, i les instruccions que es dicten a l'efecte.  
  
Establit el límit de despesa no financera d'acord amb l'apartat 4.1 de l'ordre, i determinada la previsió d'ingressos per a l'exercici 2022, s'elevarà al Consell un informe, a fi que es determinen les prioritats de despesa a realitzar en l'exercici 2022. Tot això, coherent amb les previsions fiscals i els objectius assenyalats per a les comunitats autònomes, d'acord amb el que es preveu en l'article 15 de la Llei orgànica 2/2012, de 27 d'abril.  
4.3. El procés temporal d'enregistrament serà el que es descriu a continuació:  
1. La Direcció General de Pressupostos incorporarà, amb anterioritat a l'obertura de NEPAL, en cada programa pressupostari les despeses plurianuals comptabilitzades en l'agrupació de plurianuals corresponent a l'anualitat 2022 de tots els capítols.  
2. La Direcció General de Pressupostos elaborarà i incorporarà a NEPAL el pressupost del capítol I, «Despeses de personal», d'acord amb les relacions de llocs de treball vigents a 30 de juny de 2021.  
3. Cada secció pressupostària, així com els ens del sector públic instrumental, gravaran les despeses i ingressos afectes corresponents a cadascun dels programes pressupostaris i capítols, d'acord amb els criteris assenyalats en aquesta ordre. Per a tots els capítols de despesa, però especialment per a les despeses corresponents al capítol 4 «Transferències corrents» i al capítol 7 «Transferències de capital», es tindrà en compte i serà objecte d'anàlisi el nivell de prestació dels serveis aconseguida a 31 de desembre de 2020, i la seua dotació en 2021, així com els objectius que es volen aconseguir en el 2022.  
4. L'aplicació NEPAL estarà disponible per a gravar fins al 17 de setembre de 2021, havent-se de remetre necessàriament a la Direcció General de Pressupostos una vegada finalitzada l'enregistrament i en el termini previst en l'article 7 d'aquesta ordre, la documentació complementària prevista en apartat 3.2.5 d'aquesta ordre relativa a la proposta d'avantprojecte per a 2022, d'acord amb les instruccions que es dicten en desenvolupament de la present ordre.  
  
4.4. La Direcció General de Pressupostos examinarà, en coordinació amb els altres òrgans competents en l'elaboració del pressupost, la documentació pressupostària rebuda, a l'efecte d'ajustar els crèdits al que es disposa en la present ordre i la restant normativa aplicable, tenint en compte el límit de despesa no financera, els escenaris plurianuals i els plans econòmics vigents, tot això amb la finalitat de racionalitzar la despesa pública i d'acomplir els objectius individuals d'estabilitat.  
4.5. En tot cas, els responsables de les seccions pressupostàries i dels ens del sector públic instrumental, respecte de les despeses corresponents a 20 22, remetran a la Direcció General de Pressupostos un informe en el qual es concretarà la prioritat de les despeses pressupostades i la seua justificació, delimitant per a cada prioritat l'objectiu perseguit, el programa pressupostari afectat, l'assignació de recursos orientats a la consecució de l'objectiu assenyalat, així com la distribució dels fons en fons propis, fons propis condicionats i fons externs, tot això justificant aquestes prioritats. Especialment l'informe contindrà el detall i justificació de les actuacions finançades amb els fons del Pla de Recuperació (MRR), així com la identificació concreta de les partides d'ingressos que els financen.  
  
4.6. En relació amb els ingressos, els centres gestors han d'informar sobre tots els ingressos que preveuen gestionar durant l'exercici, inclosos els procedents d'altres administracions públiques i els ingressos propis afectats. A més, s'informarà de totes les despeses que es financen amb càrrec a ingressos finalistes procedents d'altres administracions públiques, així com d'aquelles despeses que es financen amb càrrec a ingressos propis de la Generalitat que d'acord amb la normativa vigent s'afecten una despesa específica. L'informe contindrà un apartat específic relatiu als ingressos provinents del Pla de Recuperació (MRR), amb la identificació concreta de les partides d'ingressos corresponents.  
  
4.7. La conselleria d'Hisenda i Model Econòmic, basant-se en els resultats de l'examen i ajustos previstos en els apartats anteriors, i tenint en compte l'especificat en l'article 33.4 de la Llei 1/2015 elaborarà l'avantprojecte de Llei de pressupostos de la Generalitat per a l'exercici 2022, i la persona titular de la conselleria amb competències en matèria d'hisenda, l'elevarà al Consell per a la seua aprovació.  
  
Article 5. Estructura dels pressupostos de la Generalitat  
5.1. Estructura general del pressupost d'ingressos.  
El pressupost d'ingressos de l'Administració General de la Generalitat per a l'any 2022, s'estructura d'acord amb la classificació econòmica que s'adjunta com a annex I.  
5.2 Estructura general del pressupost de despeses.  
El pressupost de despeses de l'Administració General de la Generalitat per a l'any 2022, s'estructura d'acord amb els criteris següents:  
  
a) Ordenació per naturalesa econòmica, conforme a la classificació que s'adjunta com a annex II.  
b) Distribució orgànica per seccions i ens del sector públic. Annex III.  
c) Ordenació funcional dels programes pressupostaris d'acord amb la classificació vigent de grups, funcions i subfuncions. Annex IV.  
  
d) Territorialització dels crèdits de despeses pressupostades. Annex V.  
e) Tipologia de projectes d'inversió. Annex VI  
5.3. Estructures específiques.  
5.3.1. Els pressupostos d'ingressos i despeses dels organismes autònoms i resta del sector públic instrumental, s'estructuraran d'acord amb els criteris funcionals, orgànics i territorials assenyalats amb caràcter general i s'ajustaran, quant als criteris econòmics, a les normes específiques de caràcter comptable que els són aplicables.  
5.3.2. Els fons mancats de personalitat jurídica als quals es refereix l'article 2.1.c) de la present ordre, elaboraran pressupostos d'explotació i de capital, d'acord amb el que s'estableix en l'article 52 de la Llei 1/2015.  
  
Article 6. Documentació per a l'elaboració del pressupost de la Generalitat  
Els òrgans competents per a l'elaboració dels pressupostos per a l'any 2022 formularan les seues propostes a través de cinc documents:  
  
a) Document de «Presentació de la proposta d'avantprojecte de pressupost 2022»:  
Consisteix en un document en el qual es raonen sintèticament els objectius i mesures que serveixen de suport a les propostes pressupostàries que formule el departament, en l'àmbit de conselleria, i sector públic instrumental dependent d'aquesta. En particular, haurà d'indicar els criteris aplicats en la selecció de les actuacions a desenvolupar i destacar els objectius generals del departament i les principals inversions i partides de despeses associades a aquestes, així com, si és el cas, de la política d'ingressos de gestió departamental que es propose. El seu contingut donarà suport a l'elaboració de la memòria i de l'informe econòmic financer.  
Aquest document serà remés per correu electrònic a l'adreça   
ckuuodgmtbmr@fnh.ps amb la referència «Presentació de la proposta d'avantprojecte de pressupostos 2022». La Direcció General de Pressupostos en confirmarà la recepció pel mateix mitjà a l'adreça remitent.  
  
b) Propostes relatives a l'articulat de l'avantprojecte de Llei de pressupostos:  
Consisteix en un document-proposta normativa que haurà d'anar acompanyat dels documents següents: memòria justificativa de la seua oportunitat, relació de disposicions afectades, informe econòmic sobre la seua repercussió en ingressos i despeses, i informe de l'Advocacia. El seu procediment serà el mateix que en l'apartat anterior, havent de remetre's a l'adreça de correu lzsguggueejo@rgc.eu amb la referència «Presentació de la proposta d'articulat de l'avantprojecte de pressupostos 2022».  
  
c) Informe d'impacte de gènere:  
Les Sotssecretaries de les conselleries remetran a la Direcció General de Pressupostos els seus informes analitzant l'impacte de gènere dels seus programes de despesa, juntament amb els corresponents als ens del sector públic instrumental adscrits a aquestes, en els termes i conformement al calendari i contingut establit a aquest efecte en les instruccions de la Comissió d'impacte de gènere.  
Sobre la base d'aquests informes i a la resta de documentació requerida en aquestes instruccions, la Direcció General de Pressupostos farà la redacció de l'informe d'impacte de gènere per a l'aprovació pel Ple de la Comissió i la seua incorporació al projecte de Llei de pressupostos de 2022.  
d) Informe d'Impacte en la Infància i l'Adolescència:  
Des de la Direcció d'Infància i Adolescència i la Direcció General de Pressupostos, de manera conjunta, una vegada seleccionats els programes pressupostaris amb impacte directe o indirecte en la infància i l'adolescència, s'elaborarà aquest informe a partir de l'anàlisi i revisió d'impacte en el col·lectiu assenyalat i la seua incidència en els drets, necessitats i grups de la infància i l'adolescència.  
e) Altres propostes i observacions:  
La formulació de propostes i observacions de caràcter puntual es remetran per correu electrònic a l'adreça esmentada en el punt a).  
  
f) Imports pressupostaris de despeses i ingressos:  
Els imports pressupostaris de despeses i ingressos es registraran en el mòdul NEPAL -amb la combinació de valors i l'emplenament dels segments que conformen les aplicacions pressupostàries de despeses i ingressos-, que permetran obtindre totes les magnituds monetàries dels pressupostos i el conjunt de fitxes pressupostàries (FP) corresponents a l'estructura dels pressupostos de despeses per programes.  
  
Les fitxes pressupostàries que s'obtindran de l'explotació del mòdul NEPAL són les que figuren en els annexos VII i VIII de la present ordre.  
  
  
Article 7. Terminis i criteris per a l'elaboració de la documentació  
Els diferents òrgans competents remetran a la Direcció General de Pressupostos la documentació corresponent amb anterioritat al 2 3 de setembre de 2021.  
El sector públic instrumental definit en l'article 2 de la Llei 1/2015, remetrà en el termini establit la informació a través de les conselleries a les quals estiga adscrit. A aquest efecte, les conselleries adoptaren les mesures oportunes per a la recepció de la documentació en el temps i forma fixats en la present ordre.  
  
Article 8. Criteris generals per a la formulació de propostes  
La formulació de propostes pressupostàries s'ajustarà als criteris següents:  
a) Optimització del nombre de programes pressupostaris.  
b) Contenció i racionalització de la despesa pública.  
c) El capítol I «Despeses de personal» prendrà com a referència el cost anual estimat dels llocs adscrits a cada programa pressupostari a data 30 de juny de 2021.  
d) El capítol II «Despeses de funcionament» quantificarà les projeccions efectuades en compliment de l'article 2 del Decret 77/2019, de 7 de juny, del Consell, de regulació del procediment de gestió del pressupost de la Generalitat, els compromisos plurianuals i els compromisos documentats amb Acord del Consell.  
e) En els capítols IV, VI, VII i VIII de despeses s'hauran d'incloure:  
- L'aportació de l'Administració de la Generalitat a les despeses de funcionament o d'explotació del sector públic instrumental, a què s'aplicaran els mateixos criteris adés establits d'aquest article.  
  
- Línies i projectes d'inversió o financers cofinançats amb fons finalistes procedents de persones jurídiques del sector públic o privat.  
  
- Línies i projectes d'inversió o financers cofinançades amb recursos procedents de la Unió Europea.  
- Línies de subvenció de caràcter permanent que es deriven de l'aplicació de normes amb rang de llei.  
- Compromisos documentats amb acords de Consell.  
- Compromisos ferms adquirits amb càrrec a exercicis futurs.  
- Classificació territorial de les inversions i transferències, d'acord amb l'annex V de la present ordre.  
f) Per al pressupost dels crèdits procedents del Pla de Recuperació, Transformació i Resiliència s'estarà al que es disposa en el Decret llei 6/2021, d'1 d'abril, del Consell, i altra normativa aplicable a la gestió d'aquests fons, així com a les instruccions que es dicten a l'efecte per la Direcció General de Pressupostos.  
  
  
DISPOSICIONS FINALS  
  
Primera  
S'autoritza la Direcció General de Pressupostos per a dictar totes les instruccions que considere necessàries per a l'aplicació de la present ordre, sense perjudici que, en l'àmbit dels ens del sector públic instrumental, la Direcció General de Sector Públic i Patrimoni puga dictar quantes instruccions complementàries considere.  
  
Segona  
La relació d'ens del sector públic instrumental recollida en l'annex III té caràcter indicatiu. En tal sentit, les diferents conselleries seran responsables de remetre tant els avantprojectes de pressupostos corresponents al sector públic instrumental que en depén que, a data de la publicació de la present ordre, estigueren en funcionament, com la d'aquells la posada en marxa dels quals estiguera prevista amb antelació a l'1 de gener de 2022.  
  
Tercera  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 28 de juliol de 2021  
  
El conseller d'Hisenda i Model Econòmic,  
VICENT SOLER I MARCO


Còpia Permalink ELI